Diari Oficial de la Generalitat Valenciana


Sumari del DOGV 9131, del 20-07-2021 (2021/7736)

ORDRE 22/2021, de 13 de juliol, de la consellera de Justícia, Interior i Administració Pública, per la que s'aproven les bases reguladores per a la concessió d'ajudes destinades a l'elaboració de nous plans d'emergència o a la revisió dels ja aprovats dels municipis de la Comunitat Valenciana i es convoca la concessió d'ajudes per a l'exercici 2021.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9131

Data del DOGV
:   20-07-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/7736


Data del document
:   13-07-2021

Organisme emissor
:   Conselleria de Justícia, Interior i Administració Pública

Tipus de document
:   Ordre

Anàlisi jurídica

 Descriptors 

:   * Conselleria de Justícia, Interior i Administració Pública
    * protecció civil
    * forces multinacionals
    * ajuda pública

ORDRE 22/2021, de 13 de juliol, de la consellera de Justícia, Interior i Administració Pública, per la que s'aproven les bases reguladores per a la concessió d'ajudes destinades a l'elaboració de nous plans d'emergència o a la revisió dels ja aprovats dels municipis de la Comunitat Valenciana i es convoca la concessió d'ajudes per a l'exercici 2021. [2021/7736]  
La Llei 13/2010, de 23 de novembre, de la Generalitat, de protecció civil i gestió d'emergències, en el títol I, capítol II, regula les competències de les administracions locals en matèria de protecció civil i gestió d'emergències, i estableix en l'article 14.1.b la competència dels municipis en l'elaboració i aprovació del pla territorial municipal enfront d'emergències i els plans d'actuació municipal enfront de riscos concrets que els afecten.  
En l'article 12.1. a) estableix que correspon a la conselleria competent en matèria de protecció civil i gestió d'emergències desenvolupar i coordinar la política i els programes en matèria de protecció civil i gestió d'emergències, segons les directrius emanades del Consell de la Generalitat.  
La disposició addicional de la llei estableix els terminis per a l'elaboració i aprovació pels municipis del seu pla territorial municipal enfront d'emergències (PTM) i els seus plans d'actuació municipal (PAM) enfront dels riscos concrets que els afecten.  
L'obligatorietat en l'elaboració dels plans territorials municipals enfront d'emergències (PTM) està establida en la llei per a tots els municipis de la Comunitat, i en l'elaboració dels PAM enfront dels diferents riscos, aquesta obligatorietat està establida en el corresponent pla especial de comunitat enfront de cadascun dels riscos regulats en la Norma Bàsica de Protecció Civil, Reial decret 407/1992, de 24 d'abril, que afecten la Comunitat Valenciana.  
Per tot l'anterior, la conselleria competent en aquesta matèria ha desenvolupat accions, guies i polítiques de suport als ajuntaments per a l'elaboració d'aquests plans, però sent conscients de les dificultats de caràcter tècnic principalment, i en altres casos econòmiques, que es plantegen a molts ajuntaments i per a secundar-ne directament la redacció o revisió, en la Llei de pressupostos de la Generalitat per a 2021 s'ha creat una nova línia de subvenció als municipis per a l'elaboració dels plans d'emergència.  
Aquesta planificació local és l'instrument organitzatiu de resposta a situacions de greu risc col·lectiu, catàstrofe o calamitat pública i estableix els mecanismes per a la mobilització dels recursos humans i materials necessaris per a la protecció de les persones, els béns i el medi ambient. Amb aquests i amb els plans d'àmbit autonòmic, es compleixen els principis d'actuació entre les diferents administracions definits en la llei, com són: cooperació, col·laboració, solidaritat territorial, lleialtat institucional, assistència recíproca i auxili mutu.  
A les ajudes regulades en aquesta ordre se'ls aplicarà la normativa següent:  
a) Nacional  
Llei 17/2015, de 9 de juliol, del Sistema Nacional de Protecció Civil.  
Reial decret 407/1992, de 24 d'abril, pel qual s'aprova la Norma Bàsica de Protecció Civil.  
Llei 39/2015, d'1 d'octubre, del procediment administratiu comú de les administracions públiques. D'acord amb el que es disposa en l'article 129, en l'exercici de la potestat reglamentària, l'Administració pública actuarà d'acord amb els principis de necessitat, eficàcia, proporcionalitat, seguretat jurídica, transparència i eficiència, i aquesta ordre estarà en tot moment subjecta a aquests principis.  
Normativa bàsica prevista en la Llei 38/2003, de 17 de novembre, general de subvencions, i el Reglament, aprovat pel Reial decret 887/2006, de 21 de juliol.  
b) Autonòmica  
Llei 13/2010, de 23 de novembre, de la Generalitat, de protecció civil i gestió d'emergències.  
Decret 119/2013, de 13 de setembre, del Consell, pel qual s'aprova el Pla territorial d'emergència de la Comunitat Valenciana, i decrets del Consell que aproven els plans especials enfront dels riscos previstos en la Norma Bàsica de Protecció Civil, que afecten la Comunitat Valenciana.  
Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències.  
Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. No subjecció a la política de la competència de la UE: en aplicació dels articles 1.4 i 7.4 del decret, en els quals s'especifica que les ajudes per a la redacció/revisió de plans d'emergència d'àmbit local queden fora de l'àmbit d'aplicació de l'article 42 del TFUE.  
  
Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions. En el procés d'elaboració d'aquesta ordre, segons el que es disposa en l'article 165 d'aquesta llei, han emés informe l'Advocacia General de la Generalitat i la Intervenció Delegada de la conselleria competent en matèria de protecció civil i gestió d'emergències.  
Decret 163/1998, de 6 d'octubre, del Govern Valencià, pel qual s'aprova el Pla especial enfront del risc d'incendis forestals de la Comunitat Valenciana.  
Decret 44/2011, de 29 d'abril, del Consell, pel qual aprova el Pla especial enfront del risc sísmic a la Comunitat Valenciana.  
Decret 81/2010, de 7 de maig, del Consell, pel qual s'aprova el Pla especial davant el risc d'inundacions a la Comunitat Valenciana.  
  
De conformitat amb el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es constata que les ajudes d'aquesta convocatòria són compatibles amb el mercat comú i no estan subjectes a la notificació prevista en l'article 108 del Tractat de Funcionament de la Unió Europea (TFUE), per no ser-los aplicable l'article 107.1 del mateix tractat, en concret, per tractar-se d'ajudes destinades a ajuntaments, que no desenvolupen activitats econòmiques en les quals puguen oferir béns o serveis al mercat, per la qual cosa no afecten els intercanvis comercials entre estats membres.  
  
Per tot això, d'acord amb el que disposa l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ordene:  
  
Primer. Objecte  
L'objecte consisteix a regular la concessió de les subvencions per a la redacció de nous plans d'emergència d'àmbit local o revisió dels ja aprovats, per part dels municipis de la Comunitat Valenciana i convocar la subvenció per al present exercici.  
Segons el que s'estableix en l'article 23 de la Llei 13/2010, els plans d'emergència d'àmbit local poden ser municipals o d'àmbit supramunicipal, com són la mancomunitat i les agrupacions d'entitats locals que estiguen formalment constituïdes.  
Els plans d'actuació municipal (PAM) són aquells plans d'àmbit local per a fer front a un risc concret en un municipi o en una entitat supramunicipal. Els plans especials de la Comunitat davant riscos concrets, aprovats mitjançant decrets del Consell, determinen a quins municipis s'obliga o recomana la seua redacció. En l'actualitat els riscos on està determinada aquesta obligació o recomanació són els d'inundacions, incendis forestals i sísmic.  
Es considera revisió d'un pla d'emergència d'àmbit local als efectes d'aquesta subvenció, quan s'efectue una revisió en profunditat del contingut del pla en vigor (actualització de l'anàlisi de risc, elements vulnerables, cartografia i altres aspectes rellevants), que va ser en el seu moment aprovat pel ple municipal o l'òrgan de govern de l'entitat local corresponent i homologat per la Comissió de Protecció Civil de la Comunitat Valenciana.  
No es considera revisió d'un pla d'emergència d'àmbit local als efectes d'aquesta subvenció, l'actualització del directori i del catàleg de mitjans i recursos, que ha d'efectuar-se de manera periòdica.  
  
Segon. Requisits que han de complir els beneficiaris  
1. Per a poder ser beneficiaris de les subvencions regulades en aquesta convocatòria, els municipis i altres entitats locals han de complir els requisits següents:  
a) Per a la redacció d'un PTM, ha de ser un municipi o una altra entitat local supramunicipal legalment constituïda de la Comunitat Valenciana.  
b) Per a la subvenció de la redacció d'un PAM, el municipi o els municipis d'una altra entitat local supramunicipal legalment constituïda de la Comunitat Valenciana han de tindre l'obligació o recomanació d'elaborar-lo, en estar així establit en el pla especial de comunitat de referència.  
2. Els PTM i els PAM que es redacten hauran de complir com a requisit que els continguts del pla d'emergència s'ajusten a les guies elaborades per l'Agència Valenciana de Seguretat i Resposta a les Emergències (AVSRE) i, per tant, així poder ser homologats per la Comissió de Protecció Civil de la Comunitat Valenciana, després de la seua aprovació per l'òrgan de govern corresponent.  
3. Si es pretén revisar un pla d'emergència ja existent, s'haurà de complir, a més, que en el seu moment haguera sigut aprovat pel ple municipal o per l'òrgan de govern de l'entitat local corresponent i homologat per la Comissió de Protecció Civil de la Comunitat Valenciana.  
4. No podran obtindre la condició de beneficiari de les subvencions regulades en aquesta ordre les entitats locals en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.  
  
Tercer. Finançament de les ajudes  
Aquesta convocatòria es finançarà amb càrrec a la línia pressupostària de subvenció S8429000, del programa pressupostari 23.53.69.656.07, Emergències, protecció civil i extinció d'incendis, capítol IV, de l'AVSRE, per un import d'1.500.000,00 ?, segons consta en la Llei 4/2020, de 30 de desembre, de pressupostos de la Generalitat per a l'exercici 2021.  
Aquesta línia de subvenció està inclosa en el Pla estratègic de subvencions per a 2020-2022, aprovat mitjançant la Resolució de la Conselleria de Justícia, Interior i Administració Pública de 18 de febrer de 2021.  
  
Quart. Tipus i quantia de les ajudes  
S'estableix un finançament màxim del 100 % de la inversió realitzada en el cost de redacció o revisió del PTM i/o dels PAM enfront d'inundacions, risc sísmic i incendis forestals, les quanties màximes aplicables dels quals són les següents:  
a) Redacció PTM en municipis < 5.000 habitants: 3.000 -  
b) Redacció PTM en municipis 5.431-05.015 habitants: 6.000 -  
c) Redacció PTM en municipis > 20.000 habitants: 9.000 -  
d) Revisió PTM en municipis < 5.000 habitants: 1.000 -  
e) Revisió PTM en municipis 2.958-96.488 habitants: 1.500 -  
f) Revisió PTM en municipis > 20.000 habitants: 2.000 -  
g) Redacció de PTM en entitat supramunicipal legalment constituïda: 6.000 -  
h) Redacció PAM inundacions: 6.000 -  
i) Revisió PAM inundacions: 2.000 -  
j) Redacció PAM sísmic en municipis < 35.000 habitants: 5.000 -  
  
k) Redacció PAM sísmic en municipis > 35.000 habitants: 9.000 -  
  
l) Revisió PAM sísmic: 2.000 -  
m) Redacció PAM incendis forestals: 4.000 -  
n) Revisió PAM incendis forestals: 1.000 -  
Les despeses subvencionables són les derivades de la redacció o revisió dels plans.  
  
Cinqué. Concurrència amb altres ajudes  
1. Les ajudes regulades en aquesta convocatòria són compatibles amb altres determinades per a la mateixa finalitat convocades per altres administracions o ens públics o privats nacionals o internacionals.  
2. L'import global de les ajudes no podrà superar en cap cas, de manera aïllada o acumulada amb altres ajudes d'altres administracions públiques o ens públics o privats, nacionals o internacionals, destinades a la mateixa finalitat, el cost total de l'activitat subvencionada.  
  
  
Sisé. Sol·licituds i documentació  
1. Els interessats que reunisquen les condicions previstes en l'apartat segon d'aquesta ordre hauran de presentar les sol·licituds a través del model normalitzat que es publicarà en la seu electrònica de la Generalitat.  
2. En el formulari de sol·licitud s'haurà d'incorporar:  
a) Certificat de no estar incurs en alguna de les circumstàncies recollides en l'apartat 2n de l'article 13 de la Llei 38/2003, de 17 de novembre, general de subvencions.  
b) En cas d'haver obtingut subvencions per a les mateixes despeses subvencionables procedents de qualsevol de les administracions o entitats públiques nacionals o internacionals, haurà d'especificar-ne la quantia, la data de concessió i l'organisme que concedeix l'ajuda.  
c) D'acord amb el que es disposa en l'article 28 de la Llei 39/2015, d'1 d'octubre, la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat del sol·licitant i d'estar al corrent amb el compliment de les seues obligacions tributàries i davant la Seguretat Social. En cas que el sol·licitant s'opose al fet que l'òrgan gestor obtinga directament aquesta informació, haurà d'indicar-ho expressament en el formulari i quedarà obligat a aportar els documents acreditatius corresponents.  
  
3. En el cas que la sol·licitud no reunisca els requisits exigits o no s'acompanyen els documents preceptius, es requerirà a l'interessat perquè, en un termini de deu dies, esmene la falta o acompanye els documents, amb la indicació que, si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes previstos en l'article 21 apartat 1r de la Llei 39/2015, d'1 d'octubre, del procediment administratiu comú de les administracions públiques.  
4. Així mateix, es podrà requerir del sol·licitant qualssevol altres dades, documents i informes complementaris que resulten necessaris per a la resolució de l'expedient, així com l'acreditació dels requisits a què fa referència la documentació administrativa.  
5. Podran ser subvencionades actuacions iniciades o realitzades abans de presentar la sol·licitud d'ajuda, sempre que ho siguen en aquest any pressupostari i que no s'hagen conclòs materialment, o s'hagen executat íntegrament abans que el beneficiari presente a l'autoritat de gestió la sol·licitud d'ajuda.  
6. En un període de cinc anys només es podrà percebre ajuda una vegada pel mateix concepte.  
  
Seté. Termini i forma de presentació de les sol·licituds  
1. El termini per a la presentació de sol·licituds serà de 15 dies naturals a comptar des de l'endemà de la publicació d'aquesta ordre en el Diari Oficial de la Generalitat Valenciana.  
2. Les sol·licituds hauran de presentar-se telemàticament a través de la seu electrònica de la Generalitat (https://seu.gva.es) emplenant les dades que figuren en la sol·licitud, que està a la disposició de les entitats interessades en el portal de la Generalitat, www.gva.es.  
  
Huité. Obligacions dels beneficiaris  
1. Els beneficiaris de les subvencions hauran de:  
a) Complir l'objectiu que fonamenta la concessió de la subvenció.  
  
b) Justificar el compliment dels requisits i les condicions, així com la realització del projecte i el compliment de la finalitat que determine la concessió de la subvenció.  
c) Sotmetre's a les actuacions de comprovació a efectuar per l'òrgan concedent, així com qualssevol altres de comprovació i control financer que corresponen a la Generalitat, i aportar tota la informació i documentació que els fora requerida.  
d) Acceptar aquelles directrius que la direcció de l'AVSRE establisca per al seu desenvolupament i seguiment.  
e) Comunicar per escrit a l'AVSRE l'obtenció de qualsevol altra ajuda o subvenció per a la mateixa finalitat, procedent de qualssevol altres administracions, ens públics o privats.  
f) Les altres previstes en l'article 14 de la Llei 38/2003, de 17 de novembre, general de subvencions, i del seu Reglament, aprovat pel RD 887/2006, de 21 de juliol.  
g) Els beneficiaris han de complir el que s'estableix en l'article 3 de la Llei 2/2015, de 2 d'abril de la Generalitat, de transparència, bon govern i participació ciutadana de la Comunitat Valenciana, respecte a l'obligatorietat de fer l'adequada publicitat al caràcter públic del finançament de les actuacions objecte de subvenció, d'acord amb el que s'estableix en els punts 2 i 3 de l'article 3 de la Llei 2/2015, així com l'article 18 de la Llei 38/2003, de 26 de novembre, general de subvencions.  
  
h) Els beneficiaris han de mantindre a la disposició de l'Administració, durant almenys els tres anys següents al pagament, els justificants de pagament de les despeses finançades i dels ingressos per les ajudes percebudes.  
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
  
Nové. Tramitació, valoració i proposta de resolució de la subvenció  
  
1. La concessió de les subvencions es realitzarà mitjançant el procediment de concurrència competitiva a què fa referència l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en el punt 6 d'aquest apartat.  
  
2. L'òrgan encarregat de portar a terme tots els tràmits de la convocatòria de subvenció d'ajudes es l'AVSRE, que d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució de concessió.  
3. Finalitzada la fase d'instrucció, s'emetrà un informe en el qual s'especifique quines sol·licituds compleixen els requisits establits per a accedir a l'ajuda i el tipus i quantia que els corresponga, d'acord amb l'apartat quart d'aquesta ordre.  
4. La valoració de les sol·licituds presentades serà realitzada per una comissió de valoració, que funcionarà d'acord amb l'article 15 i següents de la llei de Règim jurídic i estarà composta per la persona titular del Servei de Planificació, en qualitat de president, o un cap de servei de la Subdirecció General d'Emergències; un cap de secció de la Subdirecció General d'Emergències; un representant de la Secretaria Tècnica de l'AVSRE, i un representant dels municipis, designat per la Federació Valenciana de Municipis i Províncies. Un dels membres de la comissió actuarà en qualitat de secretari de la comissió, que atesos els criteris i requisits establits i d'acord amb la disponibilitat pressupostària, estendrà acta i formularà la proposta de resolució de la direcció de l'AVSRE.  
  
5. La comissió de valoració elaborarà una llista ordenat amb tots els sol·licitants de la subvenció admesos, a fi d'establir l'ordre de prelació entre les sol·licituds, i proposarà a la direcció de l'AVSRE per a resoldre els beneficiaris de la subvenció, fins a esgotar el crèdit de la convocatòria o la concessió als sol·licitants admesos.  
6. Per a l'atorgament de les subvencions, en règim de concurrència competitiva, a l'efecte d'establir l'ordre de prelació entre les sol·licituds admeses a tràmit, es tindran en compte, els criteris objectius i barems de ponderació següents:  
a) En primer lloc, se subvencionarà la redacció i revisió dels PTM. Se subvencionaran per ordre de puntuació tots els PTM que se sol·liciten admesos a tràmit i. posteriorment, amb el romanent, se subvencionaran els PAM per ordre de puntuació.  
b) La quantia romanent es repartirà de manera proporcional al total de sol·licituds rebudes per als tres PAM, que siguen correctes i admeses a tràmit de valoració, i quedarà una quantia total determinada per a les subvencions per a cada PAM enfront de cadascun dels riscos.  
c) Per a subvencionar la redacció d'un PAM, el municipi haurà de tindre elaborat el PTM. Si no el té, haurà de sol·licitar la subvenció per a l'elaboració del PTM i la del o els PAM que vulga elaborar.  
d) Per a subvencionar la redacció d'un PTM o un PAM de mancomunitat o una altra agrupació d'entitats locals legalment constituïdes, hauran d'estar redactats els PTM corresponents.  
e) Si un ajuntament sol·licita la subvenció per a l'elaboració o revisió d'un PTM o un PAM, no podrà sol·licitar aqueixa mateixa subvenció en forma agrupada per entitat local d'àmbit supramunicipal.  
f) Si un ajuntament sol·licita la subvenció per a l'elaboració de dos o tres PAM enfront de riscos en el seu municipi, se li subvencionarà l'elaboració d'un dels PAM d'acord amb la puntuació més alta que obtinga en el barem dels dits PAM. Si en un altre o altres PAM hi ha romanent econòmic, se li podran subvencionar uns altres PAM, seguint els ordres de baremació per a cada PAM.  
g) En cas que diverses sol·licituds aconseguiren la mateixa puntuació en la sol·licitud d'elaboració i/o revisió dels PTM o PAM, el criteri de desempat serà el de major població a data 1 de gener del present exercici.  
  
 Concepte Valor  
1. Redacció PTM:   
1.a) Redacció PTM municipis < 5.000 habitants 4  
1.b) Redacció PTM municipis 1.421-28.864 habitants 5  
1.c) Redacció PTM municipis > 20.000 habitants 6  
1.d) Redacció PTM entitats supramunicipals 6  
2. Revisió PTM:   
2.a) Revisió PTM municipis < 5.000 habitants 1  
2.b) Revisió PTM municipis 0.546-70.678 habitants 2  
2.c) Revisió PTM municipis > 20.000 habitants 3  
2.d) Revisió PTM entitat supramunicipal 3  
3. Redacció PAM inundacions:   
3.a) Municipis risc alt amb PTM elaborat 6  
3.b) Municipis risc alt amb PTM a elaborar (sol·licitada subvenció) 5  
3.c) Municipis risc mitjà amb PTM elaborat 4  
3.d) Municipis risc mitjà amb PTM a elaborar (sol·licitada subvenció) 3  
3.e) Redacció PAM entitat supramunicipal 1  
4. Revisió PAM inundacions: 2  
5. Redacció PAM sísmic:   
5.a) Municipis amb obligació de redacció amb PTM elaborat 6  
5.b) Municipis amb obligació de redacció amb PTM a elaborar (sol·licitada subvenció) 5  
5.c) Municipis amb recomanació de redacció amb PTM   
elaborat 4  
5.d) Municipis amb recomanació de redacció amb PTM a elaborar (sol·licitada subvenció) 3  
5.e) Redacció PAM entitat supramunicipal 1  
6. Revisió PAM Sísmic: 2  
7. Redacció PAM incendis forestals:   
7.a) Municipis amb obligació de redacció amb PTM elaborat 6  
7.b) Municipis amb obligació de redacció amb PTM a elaborar (sol·licitada subvenció) 5  
7.c) Municipis amb recomanació de redacció amb PTM   
elaborat 4  
7.d) Municipis amb recomanació de redacció amb PTM a elaborar (sol·licitada subvenció) 3  
7.e) Redacció PAM entitat supramunicipal 1  
8. Revisió PAM incendis forestals: 2  
  
  
Cada apartat puntua una vegada únicament. Si no es compleixen les condicions de l'apartat, la puntuació obtinguda serà zero (0).  
  
Desé. Resolució de la convocatòria de subvencions  
1. La competència per a resoldre les convocatòries correspon a la direcció de l'AVSRE.  
2. Les sol·licituds d'ajuda que no puguen ser ateses per excedir l'import global màxim de la convocatòria seran desestimades, de conformitat amb el que s'estableix en l'article 39 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, sense perjudici del que s'estableix en els apartats sisé i seté de la present ordre.  
3. La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Generalitat Valenciana, d'acord amb el que s'estableix en la normativa reguladora del procediment administratiu comú.  
4. El termini màxim per a resoldre i notificar la resolució als interessats serà d'un mes des de la data de finalització del termini de presentació de sol·licituds.  
5. En la resolució de concessió d'ajuda figuraran, com a mínim, l'import màxim de l'ajuda o ajudes i el pla o plans l'elaboració o revisió dels quals se subvenciona.  
  
Onzé. Pagament i justificació de les subvencions concedides  
1. El beneficiari, abans del 30 de novembre d'aquest exercici, haurà de presentar certificat del compliment d'allò convingut, mitjançant la presentació del compte justificatiu de despeses i el pagament de la totalitat de despeses originades per les activitats subvencionades per a la realització de l'activitat, així com certificat de la realització dels treballs.  
2. Els pagaments efectuats pels beneficiaris es justificaran mitjançant factures i documents de pagament.  
3. De conformitat amb el que es disposa en la Llei 8/2010, de 23 de juny, de la Generalitat, de règim local de la Comunitat Valenciana, els ajuntaments i altres entitats locals hauran d'acreditar, prèviament al pagament, que estan al corrent en el compliment de l'obligació de rendició dels seus comptes anuals davant la Sindicatura de Comptes. Aquest requisit s'entendrà complit si el municipi figura en el certificat que publica mensualment en la seua pàgina web la Sindicatura de Comptes. Prèviament al pagament, es comprovarà si el municipi figura en el certificat i, en cas contrari, es requerirà a aquest municipi que acredite el compliment de l'obligació.  
4. Finalitzats els treballs, es tramitarà el pagament del cost de la inversió efectivament realitzada pel beneficiari, fins a un màxim de la quantia indicada en la base quarta segons la modalitat de treballs per al pla d'emergència a subvencionar.  
5. En cas necessari, acreditació de la titularitat de les dades bancàries per al pagament de la subvenció, d'acord amb el que s'estableix en l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat.  
  
Dotzé. Pèrdua o minoració de la subvenció  
1. Qualsevol alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció. La modificació de la resolució de la concessió serà per la diferència entre la quantitat concedida en la corresponent convocatòria amb la quantitat obtinguda en altres subvencions d'altres administracions. La quantitat total obtinguda mitjançant ambdues subvencions no pot excedir la quantia màxima establida en l'apartat quart.  
  
2. Si la quantitat obtinguda en altres subvencions d'altres administracions públiques o ens públics fora superior a la concedida en la corresponent convocatòria, es procedirà, segons el cas, a la desestimació de la sol·licitud o a la pèrdua del dret al cobrament de la subvenció reconeguda.  
3. Igualment, l'incompliment pel beneficiari dels requisits i les condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit a aquest efecte, així com la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.  
4. En els supòsits en què siga procedent, s'incoarà el corresponent procediment de minoració o de deixada sense efecte de la subvenció, després del tràmit d'audiència prèvia i notificació a l'interessat, perquè puga al·legar el que considere pertinent en defensa del seu dret.  
5. La resolució corresponent serà dictada per la persona titular de la direcció de l'AVSRE.  
  
Tretzé. Transparència i protecció de dades  
1. Quant a les dades de caràcter personal, els beneficiaris podran exercir els drets reconeguts en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica de protecció de dades personals i garantia dels drets digitals.  
  
2. L'AVSRE efectuarà el tractament de les dades d'acord amb el que s'estableix en l'article 13 de l'RGPD i obtindrà el consentiment dels beneficiaris per a aquest tractament, en cas que siga necessari.  
3. Les dades de les entitats beneficiàries podran ser cedides a les entitats financeres per al pagament de l'ajuda econòmica, si escau, i a les administracions públiques en els casos previstos per la Llei i sempre que siga necessari per a justificar l'ajuda donada.  
4. S'informa els beneficiaris que, de conformitat amb el Reial decret 130/2019, de 8 de març, pel qual es regula la Base de Dades Nacional de Subvencions i la publicitat de les subvencions i altres ajudes públiques, les seues dades seran publicades i podran ser tractades per organismes d'auditoria i investigació.  
5. L'acceptació de la subvenció suposa, per a cadascun dels beneficiaris, l'acceptació i autorització expressa a l'AVSRE per a la recollida, incorporació als respectius fitxers i tractament d'aquestes dades personals, i també per a la seua conservació durant els terminis previstos en les disposicions aplicables.  
  
Catorzé. Informació i publicitat  
D'acord amb el que s'estableix en l'article 18 de la Llei 38/2003, general de subvencions, l'AVSRE haurà de donar d'alta les convocatòries i les seues resolucions en la Base de Dades Nacional de Subvencions, i publicar en la seua pàgina web la informació indicada en l'article 9 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
  
Quinzé. Recursos  
Contra aquesta ordre, que posa fi a la via administrativa, es podrà interposar, potestativament, un recurs de reposició davant el mateix òrgan que l'ha dictada, en el termini d'un mes a comptar des de l'endemà de la seua publicació, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques o, directament, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa; tot això sense perjudici que es puga interposar qualsevol altre tipus de recurs o reclamació que millor convinga.  
  
València, 13 de juliol de 2021  
  
La consellera de Justícia, Interior i Administració Pública  
GABRIELA BRAVO SANESTANISLAO